ፕሬዚዳንት ሳህለወርቅ ለጀርመኑ ፕሬዚዳንት ፍራንክ ዋልተር ስቴይንሜዬር የእራት ግብዣ አደረጉ
የኢፌዴሪ ፕሬዚዳንት ሳህለወርቅ ዘውዴ ለጀርመኑ ፕሬዚዳንት ፍራንክ ዋልተር ስቴይንሜዬር የእራት ግብዣ አድርገዋል። በኢትዮጵያ ይፋዊ የሥራ ጉብኝት በማድረግ ላይ ለሚገኙት ፕሬዚዳንት ፍራንክ ዋልተር ስቴይንሜዬር የተዘጋጀው የእራት ግብዣም ትናንት ምሽት ነው በብሄራዊ ቤተ መንግስት የተካሄደው።በእራት ግብዣው ላይም ፕሬዚዳንት ሳህለወርቅ፥ “በመካከላችን በመገኘታችሁ ደስተኞች ነን፤ ይህን ያልንበት ምክንያት ደግሞ ወዳጆቻችን ኢትዮጵያ እያካሄደች ያለውን ፈጣን ለውጥ በአካል ተገኝተው የሚመለከቱበት በመሆኑ ነው” ብለዋል።በኢትዮጵያ ከፍተኛ የሆነ የለውጥ ስራ እየተሠራ ነው ያሉት ፕሬዚዳንት ሳህለወርቅ፥ በዚህ ወቅት ደግሞ ወዳጅ ሀገራት በመካከላችን መገኘታቸው ለውጡ ውጤታማ እንዲሆን በየትኛው ዘርፍ ላይ ቅድሚያ በመስጠት በትብብር መስራት ያስፈልጋል የሚለውን ለመገንዘብ የሚያስችል ነው ሲሉም ተናግረዋል።የጀርመኑ ፕሬዚዳንት ፍራንክ ዋልተር ስቴይንሜዬር በበኩላቸው፥ “ኢትዮጵያ እና ጀርመን ረጅም ዓመታትን ያስቆጠረ ወዳጅነት ያላቸው ሀገራት ናቸው” ብለዋል።ኢትዮጵያ በአሁኑ ወቅት የጀመረቻቸው የለውጥ ሂደትም የህብረተሰቡን ተሳትፎ እና ዴሞክራሲን በሀገሪቱ እንደሚያሳድግ እምነት አለን ሲሉም ተናግረዋል።ኢትዮጵያ ለጀመረችው ለውጥም የጀርመን መንግስት ክብር እንደሚሠጥ እና ለስኬታማነቱም ድጋፍ እንደሚያደርግ አስታውቀዋል።(ኤፍቢሲ)